钦定古今图书集成/明伦汇编/闺媛典/第024卷 > 吴与母王氏
## 钦定古今图书集成/明伦汇编/闺媛典/第024卷 > 吴与母王氏

按《漳浦县志》：王氏，吴与之母也。与为怀安令，太孺人
迎侍，居官舍，日纫缉丝枲为女工。与即廨中治亭宇，
植花果，以乐太孺人，太孺人不改其素，与固请太孺
人曰：“吾少而治之如吾儿治公事之外复更读书，何
间然也。”太孺人自与初官时，即戒以事君临民大节，
令其勤公洁己，移孝于君，慎无贪躁，贻母耻辱。与学
有所造，所至必保清誉，为福于民，太孺人有力焉。